MAS setuju teruskan penerbangan
ZARINA ABDULLAH KUCHING: Malaysia Airlines Berhad (MAB) bersetuju untuk meneruskan semula
penerbangan dari Kuala Lumpur ke Sarawak berkuat kuasa pada 15 April 2020
mengikut laluan yang ditetapkan dengan kekerapan sekali seminggu. Menteri Pengangkutan, Datuk Lee Kim Shin berkata, persetujuan tersebut
dicapai setelah beliau bertemu dan berbincang dengan Menteri Pengangkutan
Malaysia, Datuk Seri Dr Wee Ka Siong dan Ketua Pegawai Eksekutif MAB, Kapten
Izham Ismail. “Antara laluan dan kekerapan yang telah ditetapkan adalah, Kuala Lumpur –
Kuching – Kuala Lumpur sekali seminggu iaitu setiap Khamis dan berkuatkuasa
dari 16 April. “Bagi Kuala Lumpur – Miri – Kuala Lumpur, juga sekali seminggu iaitu pada
setiap hari Jumaat bermula dari 17 April hingga 14 Mei 2020. “Manakala bagi Kuala Lumpur – Kota Kinabalu – Kuala Lumpur, turut hanya
sekali seminggu iaitu setiap Khamis dan turut berkuat kuasa dari 16 April
hingga 14 Mei 2020,” katanya dalam satu kenyataan di sini, semalam. Menurutnya, MAB turut memberi jaminan bahawa penerbangan yang disenaraikan
dari Kuala Lumpur ke Sarawak itu juga boleh dihubungi menerusi penerbangan ke
bandar-bandar lain di Sarawak melalui penerbangan MASwings. “Antara laluannya adalah  Kuching –
Sibu – Kuching, Sibu – Bintulu – Sibu dan Miri – Bintulu – Miri. “MAS turut mengesahkan jumlah penerbangan akan ditambah jika beban
penumpang meningkat. “Dalam masa yang sama MAS turut memastikan penerbangan kargo antara Kuala
Lumpur ke Sarawak untuk membawa kargo terutama untuk perkara penting akan
diteruskan,” tegasnya. Jelasnya, dengan peranan yang sama, Kementerian Pengangkutan Sarawak dan
Kementerian Pengangkutan Malaysia akan terus bekerjasama dan memantau keadaan
semasa. “Ini adalah memastikan tidak ada gangguan penumpang dan kargo penerbangan
dari Kuala Lumpur ke Sarawak untuk keperluan dan perkhidmatan penting serta
menghantar barang terutamanya untuk membendung penyebaran Covid-19 di Sarawak. Lee bagi pihak Jawatankuasa Pengurusan Bencana Negeri Sarawak (JPBNS)
mengucap terima kasih kepada Menteri Pengangkutan Malaysia dan Ketua Pegawai
Eksekutif MAB atas kerjasama dan keputusan segera untuk mengembalikan semula
penerbangan MAB dari Kuala Lumpur ke Sarawak dan perkhidmatan MASwings serta
mengekalkan penerbangan kargo antara Kuala Lumpur dan Sarawak. Pada Isnin, MAB membuat keputusan dan mengumumkan pembatalan semua
penerbangannya dari Kuala Lumpur ke Sarawak berkuat kuasa dari 15 April hingga
30 April berikutan Covid-19 dan sekatan perjalanan. Jawatankuasa Pengurusan Bencana Negeri, yang dipengerusikan Timbalan Ketua
Menteri, Datuk Amar Douglas Uggah Embas merasakan penerbangan syarikat
penerbangan antara Kuala Lumpur ke Sarawak tidak boleh dihentikan dan mesti
diteruskan untuk perjalanan penting bagi memastikan bekalan perkhidmatan dan
barang terutamanya barangan perubatan dan makanan mencukupi. 
See author's posts
